title: Komisjoni rakendusmäärus (EL) 2017/2311, 13. detsember 2017, milles sätestatakse kõne mobiilsidevõrgus lõpetamise maksimaalsete tasude kogu liidu kaalutud keskmine ja tunnistatakse kehtetuks rakendusmäärus (EL) 2016/2292 (EMPs kohaldatav tekst )

text:
               14.12.2017

               ET

               Euroopa Liidu Teataja

               L 331/39

         KOMISJONI RAKENDUSMÄÄRUS (EL) 2017/2311,
   13. detsember 2017,
   milles sätestatakse kõne mobiilsidevõrgus lõpetamise maksimaalsete tasude kogu liidu kaalutud keskmine ja tunnistatakse kehtetuks rakendusmäärus (EL) 2016/2292
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 13. juuni 2012. aasta määrust (EL) nr 531/2012, mis käsitleb rändlust üldkasutatavates mobiilsidevõrkudes liidu piires, (1) eriti selle artikli 6e lõiget 2,
   ning arvestades järgmist:

               (1)

               Vastavalt määrusele (EL) nr 531/2012 ei tohiks omamaine teenuseosutaja alates 15. juunist 2017 nõuda rändluskliendilt üheski liikmesriigis mõistliku kasutamise põhimõtte kohase mahu piires vastu võetud reguleeritud rändluskõnede eest ühtegi omamaisele jaehinnale lisanduvat tasu.

               (2)

               Vastavalt määrusele (EL) nr 531/2012 on omamaistel teenusepakkujatel lubatud pärast 15. juunit 2017 kohaldada omamaisele jaehinnale lisanduvat tasu reguleeritud rändlusteenuste jaemüügitasandil tarbimise suhtes, mis ületab mõistliku kasutamise põhimõtte kohase mahu piire.

               (3)

               Määrusega (EL) nr 531/2012 seati reguleeritud rändluskõne vastuvõtmise suhtes kohaldatavate lisatasude piirmääraks kõne mobiilsidevõrgus lõpetamise maksimaalsete tasude kogu liidu kaalutud keskmine.

               (4)

               Komisjoni rakendusmääruses (EL) 2016/2292 (2) on sätestatud kõne mobiilsidevõrgus lõpetamise maksimaalsete tasude kogu liidu kaalutud keskmine, mida kohaldatakse alates 2017. aastast, võttes aluseks 1. juuli 2016. aasta andmed.

               (5)

               Elektroonilise Side Euroopa Reguleerivate Asutuste Ühendatud Amet edastas komisjonile liikmesriikide reguleerivatelt asutustelt kogutud ajakohastatud teabe kõne mobiilsidevõrgus lõpetamise tasude maksimaalse taseme kohta, mille nad olid iga riigi konkreetsetes mobiilsidevõrkudes häälkõne lõpetamise hulgiteenuse turul kehtestanud vastavalt Euroopa Parlamendi ja nõukogu direktiivi 2002/21/EÜ (3) artiklitele 7 ja 16 ning Euroopa Parlamendi ja nõukogu direktiivi 2002/19/EÜ (4) artiklile 13, ning kõigi abonentide arvu kohta liikmesriikides.

               (6)

               Komisjon arvutas kõne mobiilsidevõrgus lõpetamise maksimaalsete tasude kogu liidu kaalutud keskmise vastavalt määrusele (EL) nr 531/2012 järgmiselt: i) konkreetses liikmesriigis kõne mobiilsidevõrgus lõpetamise lubatud maksimaalne tasu korrutati selle liikmesriigi abonentide koguarvuga, ii) kõigi liikmesriikide selliselt arvutatud korrutised liideti ning iii) saadud summa jagati kõigi liikmesriikide abonentide koguarvuga, võttes aluseks 1. juuli 2017. aasta andmed. Euroalaväliste liikmesriikide puhul kasutati vahetuskursina 2017. aasta teise kvartali keskmist vastavalt Euroopa Keskpanga andmebaasile.

               (7)

               Seepärast tuleks ajakohastada kõne mobiilsidevõrgus lõpetamise maksimaalsete tasude kogu liidu kaalutud keskmist, mis on sätestatud rakendusmääruses (EL) 2016/2292.

               (8)

               Seepärast tuleks rakendusmäärus (EL) 2016/2292 kehtetuks tunnistada.

               (9)

               Vastavalt määrusele (EL) nr 531/2012 peab komisjon kõne mobiilsidevõrgus lõpetamise maksimaalsete tasude kogu liidu kaalutud keskmise kord aastas läbi vaatama.

               (10)

               Käesoleva määrusega ette nähtud meetmed on kooskõlas sidekomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Kõne mobiilsidevõrgus lõpetamise maksimaalsete tasude kogu liidu kaalutud keskmiseks sätestatakse 0,0091 eurot minutis.
   Artikkel 2
   Rakendusmäärus (EL) 2016/2292 tunnistatakse kehtetuks.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. detsember 2017

            Komisjoni nimel

            president

         Jean-Claude JUNCKER

      (1)  ELT L 172, 30.6.2012, lk 10.

      (2)  Komisjoni 16. detsembri 2016. aasta rakendusmäärus (EL) 2016/2292, milles sätestatakse kõne mobiilsidevõrgus lõpetamise maksimaalsete tasude kogu liidu kaalutud keskmine ja tunnistatakse kehtetuks rakendusmäärus (EL) 2015/2352 (ELT L 344, 17.12.2016, lk 77).

      (3)  Euroopa Parlamendi ja nõukogu 7. märtsi 2002. aasta direktiiv 2002/21/EÜ elektrooniliste sidevõrkude ja -teenuste ühise reguleeriva raamistiku kohta (raamdirektiiv) (EÜT L 108, 24.4.2002, lk 33).

      (4)  Euroopa Parlamendi ja nõukogu 7. märtsi 2002. aasta direktiiv 2002/19/EÜ elektroonilistele sidevõrkudele ja nendega seotud vahenditele juurdepääsu ja vastastikuse sidumise kohta (juurdepääsu käsitlev direktiiv) (EÜT L 108, 24.4.2002, lk 7).


title: Komisjoni rakendusmäärus (EL) 2017/2313, 13. detsember 2017, milles sätestatakse liidu territooriumil vedamiseks vajaliku ning kaitstavasse piirkonda sissetoomiseks ja seal vedamiseks vajaliku taimepassi vormi nõuded

text:
               14.12.2017

               ET

               Euroopa Liidu Teataja

               L 331/44

         KOMISJONI RAKENDUSMÄÄRUS (EL) 2017/2313,
   13. detsember 2017,
   milles sätestatakse liidu territooriumil vedamiseks vajaliku ning kaitstavasse piirkonda sissetoomiseks ja seal vedamiseks vajaliku taimepassi vormi nõuded
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 26. oktoobri 2016. aasta määrust (EL) 2016/2031, mis käsitleb taimekahjustajatevastaseid kaitsemeetmeid, millega muudetakse Euroopa Parlamendi ja nõukogu määruseid (EL) nr 228/2013, (EL) nr 652/2014 ja (EL) nr 1143/2014 ning millega tunnistatakse kehtetuks nõukogu direktiivid 69/464/EMÜ, 74/647/EMÜ, 93/85/EMÜ, 98/57/EÜ, 2000/29/EÜ, 2006/91/EÜ ja 2007/33/EÜ, (1) eriti selle artikli 83 lõiget 7,
   ning arvestades järgmist:

               (1)

               Määruse (EL) 2016/2031 artikli 83 lõikega 7 antakse komisjonile õigus võtta vastu liidu territooriumil vedamiseks vajaliku ning kaitstavasse piirkonda sissetoomiseks ja seal vedamiseks vajaliku taimepassi vormi nõuded. Hea nähtavuse ja selgesti loetavuse tagamiseks on oluline, et taimepasside vorm on standarditud. Sellega tagatakse, et taimepassid on selgesti eristatavad igast muust teabest või etiketist.

               (2)

               Selliste taimede, taimsete saaduste või muude toodete suuruse ja omaduste erinevuste tõttu, mille puhul nõutakse taimepassi, tuleks tagada taimepasside vormi käsitlevate nõuete teatav paindlikkus. Seepärast peaks lisa A–D osas esitatud taimepasside iga kategooria puhul olema võimalik kasutada mitut alternatiivset näidist, mis võimaldavad arvesse võtta selliste taimede, taimsete saaduste või muude toodete suuruse erinevusi, mille puhul nõutakse taimepassi. Lisaks sellele ei peaks kõnealustes näidistes olema konkreetselt ette nähtud taimepasside suurus, piirjoone kasutamine, taimepassi elementide suurusvahekord ja elementide puhul kasutatavad kirjatüübid.

               (3)

               Taimepassi elemendid peaksid asuma ristküliku- või ruudukujulises alas, mis peaks igast muust teksti- või kujunduselemendist olema piirjoonega või muul viisil selgelt eraldatud. Kogemused on näidanud, et oluline on suurendada taimepasside nähtavust ja nende eristatavust igast muust teabest või etiketist.

               (4)

               Õiguskindluse huvides tuleks käesolevat määrust kohaldada alates samast kuupäevast kui määrust (EL) 2016/2031.

               (5)

               Paljud sellised taimed, taimsed saadused ja muud tooted, mille kohta kooskõlas komisjoni direktiiviga 92/105/EMÜ (2) antakse välja taimepass enne käesoleva määruse jõustumise kuupäeva, on endiselt turul või neid veetakse pärast kõnealust kuupäeva. Kui ei esine terviseprobleeme, mille tõttu oleks vaja viivitamata vorminõudeid muuta, siis kehtivad enne 14. detsembrit 2019 välja antud taimepassid kuni 14. detsembrini 2023.

               (6)

               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Taimepasside näidised
   1.   Liidu territooriumil vedamiseks vajalikud taimepassid peavad vastama ühele lisa A osas esitatud näidistest.
   2.   Kaitstavasse piirkonda sissetoomiseks ja seal vedamiseks vajalikud taimepassid peavad vastama ühele lisa B osas esitatud näidistest.
   3.   Liidu territooriumil vedamiseks vajalikud taimepassid, mis on ühendatud määruse (EL) 2016/2031 artikli 83 lõike 5 teise lõigu kohase sertifitseerimist tõendava etiketiga, peavad vastama ühele lisa C osas esitatud näidistest.
   4.   Kaitstavasse piirkonda sissetoomiseks ja seal vedamiseks vajalikud taimepassid, mis on ühendatud määruse (EL) 2016/2031 artikli 83 lõike 5 kolmanda lõigu kohase sertifitseerimist tõendava etiketiga, peavad vastama ühele lisa D osas esitatud näidistest.
   Artikkel 2
   Nõuded taimepasside elementidele
   Määruse (EL) 2016/2031 VII lisas esitatud taimepasside elemendid peavad asuma ristküliku- või ruudukujulises alas ning olema loetavad ilma nägemisabivahendeid kasutamata.
   Kõnealused elemendid peavad asuma seespool piirjoont või olema muul viisil selgelt eraldatud igast muust teksti- või kujunduselemendist ning olema hästi nähtavad ja selgelt eristatavad.
   Artikkel 3
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Artikkel 4
   Kohaldamise alguskuupäev
   Käesolevat määrust kohaldatakse alates 14. detsembrist 2019.
   Enne 14. detsembrit 2019 kooskõlas direktiiviga 92/105/EMÜ välja antud taimepassid kehtivad kuni 14. detsembrini 2023.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. detsember 2017

            Komisjoni nimel

            president

         Jean-Claude JUNCKER

      (1)  ELT L 317, 23.11.2016, lk 4.

      (2)  Komisjoni 3. detsembri 1992. aasta direktiiv 92/105/EMÜ, millega kehtestatakse teatavate taimede, taimsete saaduste ja muude toodete ühenduse piires liikumisel kasutatavate taimepasside ühtlustamise ulatus ning taimepasside väljastamise üksikasjalik kord ja nende ümbervahetamise tingimused ja üksikasjalik kord (EÜT L 4, 8.1.1993, lk 22).

      LISA
      Tehnilised näitajad: taimepasside mõõtmed, piirjoone kasutamine, taimepassi elementide suurusvahekord ja näidistes kasutatavad kirjatüübid on üksnes näited.
      Liidu lipp võib olla värvitrükis või mustvalges trükis kas valgete tähtedega mustal taustal või vastupidi.
      Selgitus

                  1.

                  Sõna „Taimepass“ või sõnad „Taimepass – kaitstav piirkond“ inglise keeles või vajaduse korral ühes liidu ametlikus keeles kaldkriipsuga eraldatuna.

                  2.

                  Taimeliigi/taimeliikide või taksoni/taksonite botaaniline nimi / botaanilised nimed, kui on tegemist taimede ja taimsete saadustega, või vajaduse korral muude toodete puhul asjaomase toote nimi, ning sordi nimi (viimane ei ole kohustuslik).

                  3.

                  Määruse (EL) 2016/2031 artikli 67 punktis a osutatud selle liikmesriigi kahetäheline kood vastavalt ISO 3166-1-alpha-2-standardile, (1) kus taimepassi välja andev ettevõtja on registreeritud.

                  4.

                  Asjaomaste ettevõtjate registrikood, mis koosneb tähtedest, numbritest või tähtedest ja numbritest.

                  5.

                  Asjaomaste taimede, taimsete saaduste või muude toodete jälgitavuskood.

                  6.

                  Vajaduse korral jälgitavuskoodi täiendav kordumatu vöötkood, QR-kood, hologramm, kiip või muu andmekandja.

                  7.

                  Vajaduse korral päritoluliikmesriigi kahetäheline kood vastavalt ISO 3166-1-alpha-2-standardile, millele on osutatud määruse (EL) 2016/2031 artikli 67 punktis a.

                  8.

                  Vajaduse korral päritoluriigiks oleva kolmanda riigi / kolmandate riikide nimi/nimed või selle/nende kahetäheline kood vastavalt ISO 3166-1-alpha-2-standardile.

                  9.

                  Kaitstava piirkonna karantiinse(te) taimekahjustaja(te) teaduslik nimi või teaduslikud nimed või teise võimalusena kõnealustele taimekahjustajatele spetsiaalselt määratud kood(id), nagu on osutatud määruse (EL) 2016/2031 artikli 32 lõikes 3.

                  10.

                  Nõutav teave vastavalt nõukogu direktiivi 66/401/EMÜ (2) artikli 10 lõikes 1, nõukogu direktiivi 66/402/EMÜ (3) artikli 10 lõikes 1, nõukogu direktiivi 68/193/EMÜ (4) artikli 10 lõikes 1, nõukogu direktiivi 2002/54/EÜ (5) artiklis 12, nõukogu direktiivi 2002/55/EÜ (6) artikli 28 lõikes 1, nõukogu direktiivi 2002/56/EÜ (7) artikli 13 lõikes 1 ja nõukogu direktiivi 2002/57/EÜ (8) artikli 12 lõikes 1 osutatud seemnete või muu paljundusmaterjali ametliku etiketi jaoks, või nõukogu direktiivi 2008/90/EÜ (9) artikli 9 lõike 1 punktis b osutatud supereliit-, eliit- või sertifitseeritud materjali ametliku etiketi jaoks.

         A OSA

         Näidised: artikli 1 lõikes 1 osutatud taimepassid, mis on vajalikud liidu territooriumil vedamiseks

         B OSA

         Näidised: artikli 1 lõikes 2 osutatud taimepassid, mis on vajalikud kaitstavasse piirkonda sissetoomiseks ja seal vedamiseks

         C OSA

         Näidised: artikli 1 lõikes 3 osutatud taimepassid, mis on vajalikud liidu territooriumil vedamiseks ning mis on ühendatud sertifitseerimist tõendava etiketiga

         D OSA

         Näidised: artikli 1 lõikes 4 osutatud taimepassid, mis on vajalikud kaitstavasse piirkonda sissetoomiseks ja seal vedamiseks ning mis on ühendatud sertifitseerimist tõendava etiketiga

         (1)  ISO 3166-1:2006, maade ja nende jaotiste nimetuste tähised. 1. osa: Maatähised. Rahvusvaheline Standardiorganisatsioon, Genf.

         (2)  Nõukogu 14. juuni 1966. aasta direktiiv 66/401/EMÜ söödakultuuride seemne turustamise kohta (EÜT 125, 11.7.1966, lk 2298/66).

         (3)  Nõukogu 14. juuni 1966. aasta direktiiv 66/402/EMÜ teraviljaseemne turustamise kohta (EÜT 125, 11.7.1966, lk 2309/66).

         (4)  Nõukogu 9. aprilli 1968. aasta direktiiv 68/193/EMÜ viinamarjade vegetatiivse paljundusmaterjali turustamise kohta (EÜT L 93, 17.4.1968, lk 15).

         (5)  Nõukogu 13. juuni 2002. aasta direktiiv 2002/54/EÜ peediseemne turustamise kohta (EÜT L 193, 20.7.2002, lk 2).

         (6)  Nõukogu 13. juuni 2002. aasta direktiiv 2002/55/EÜ köögiviljaseemne turustamise kohta (EÜT L 193, 20.7.2002, lk 33).

         (7)  Nõukogu 13. juuni 2002. aasta direktiiv 2002/56/EÜ seemnekartuli turustamise kohta (EÜT L 193, 20.7.2002, lk 60).

         (8)  Nõukogu 13. juuni 2002. aasta direktiiv 2002/57/EÜ õli- ja kiudtaimede seemne turustamise kohta (EÜT L 193, 20.7.2002, lk 74).

         (9)  Nõukogu 29. septembri 2008. aasta direktiiv 2008/90/EÜ puuviljade tootmiseks ettenähtud viljapuude paljundusmaterjali ja viljapuude turustamise kohta (ELT L 267, 8.10.2008, lk 8).


title: Komisjoni rakendusmäärus (EL) 2017/2324, 12. detsember 2017, millega pikendatakse toimeaine glüfosaadi heakskiitu vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (EMPs kohaldatav tekst )

text:
               15.12.2017

               ET

               Euroopa Liidu Teataja

               L 333/10

         KOMISJONI RAKENDUSMÄÄRUS (EL) 2017/2324,
   12. detsember 2017,
   millega pikendatakse toimeaine glüfosaadi heakskiitu vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1,
   ning arvestades järgmist:

               (1)

               Komisjoni direktiiviga 2001/99/EÜ (2) lisati toimeaine glüfosaat nõukogu direktiivi 91/414/EMÜ (3) I lisasse.

               (2)

               Direktiivi 91/414/EMÜ I lisas esitatud toimeaineid käsitatakse määruse (EÜ) nr 1107/2009 kohaselt heakskiidetuna ja need on loetletud komisjoni rakendusmääruse (EL) nr 540/2011 (4) lisa A osas.

               (3)

               Toimeaine glüfosaadi heakskiit, nagu on sätestatud rakendusmääruse (EL) nr 540/2011 lisa A osas, aegub 15. detsembril 2017.

               (4)

               Taotlus pikendada toimeaine glüfosaadi kuulumist direktiivi 91/414/EMÜ I lisasse esitati vastavalt komisjoni määruse (EL) nr 1141/2010 (5) artiklile 4 kõnealuses artiklis sätestatud ajavahemiku jooksul.

               (5)

               Taotleja esitas täiendavad toimikud, mis on nõutud vastavalt määruse (EL) nr 1141/2010 artiklile 9. Referentliikmesriik leidis, et taotlus on täielik.

               (6)

               Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 20. detsembril 2013 Euroopa Toiduohutusametile (edaspidi „toiduohutusamet“) ja komisjonile.

               (7)

               Toiduohutusamet edastas pikendamise hindamise aruande taotlejale ja liikmesriikidele märkuste esitamiseks ning edastas laekunud märkused komisjonile. Toiduohutusamet tegi täiendava koondtoimiku ka üldsusele kättesaadavaks.

               (8)

               Lähtudes Rahvusvahelise Vähiuurimiskeskuse 20. märtsil 2015 avaldatud uurimistulemustest seoses glüfosaadi võimaliku kantserogeense mõjuga, volitas komisjon 29. aprillil 2015 toiduohutusameti alusteabe läbi vaatama ja lisama need uurimistulemused oma 13. augusti 2015. aasta järeldustesse.

               (9)

               Et võimaldada Rahvusvahelise Vähiuurimiskeskuselt saadud teabe (6) asjakohast hindamist ning võttes arvesse liikmesriikidelt ja avalikkuselt laekunud märkuste erakordselt suurt arvu, pikendas komisjon toiduohutusameti järelduse esitamise tähtaega kuni 30. oktoobrini 2015.

               (10)

               30. oktoobril 2015 (7) esitas toiduohutusamet komisjonile oma järelduse selle kohta, kas võib eeldada, et glüfosaat vastab määruse (EÜ) nr 1107/2009 artiklis 4 sätestatud heakskiitmise kriteeriumidele. Komisjon esitas esialgse läbivaatamisaruande glüfosaadi kohta alalisele taime-, looma-, toidu- ja söödakomiteele 28. jaanuaril 2016.

               (11)

               Taotlejale anti võimalus esitada pikendamist käsitleva esialgse läbivaatamisaruande kohta märkusi.

               (12)

               Alalise taime-, looma-, toidu- ja söödakomitee aruteludest 18. ja 19. mail 2016 ilmnes, et konkreetselt glüfosaadi puhul pidas mitmed liikmesriigid kui riskijuhid asjakohaseks, et Euroopa Kemikaaliameti (edaspidi „kemikaaliamet“) riskihindamise komitee avaldaks oma arvamuse ühtlustatud klassifitseerimise kohta seoses glüfosaadi kantserogeensusega enne otsuse tegemist heakskiidu pikendamise kohta, kuna selline arvamus võiks olla oluline määruses (EÜ) nr 1107/2009 sätestatud kriteeriumide kohase heakskiidu jaoks.

               (13)

               Glüfosaadi heakskiidu võimalikku pikendamist arutati põhjalikult ka väljaspool alalist taime-, looma-, toidu- ja söödakomiteed. Euroopa Parlament võttis 13. aprillil 2016 (8) ja 24. oktoobril 2017 (9) vastu resolutsioonid komisjoni rakendusmääruste eelnõude kohta, millega uuendatakse toimeaine glüfosaat heakskiitu, ning 6. oktoobril 2017 võttis Euroopa Komisjoni ametlikult vastu eduka Euroopa kodanikualgatuse, (10) milles viidati konkreetselt glüfosaadile kui ühele kodanikualgatuse kolmest eesmärgist, ning millele oli allkirja andnud üle miljoni Euroopa kodaniku vähemalt seitsmest liikmesriigist.

               (14)

               Kuna peeti vajalikuks, et kemikaaliameti riskihindamise komitee avaldaks oma arvamuse ühtlustatud klassifitseerimise kohta seoses glüfosaadi kantserogeensusega, sealhulgas kantserogeensuse ohuklassi kohta, esitas referentliikmesriik 17. märtsil 2016 Euroopa Parlamendi ja nõukogu määruse (EÜ) nr 1272/2008 (11) artikli 37 kohase toimiku. Arvestades selle toimiku hindamiseks kuluvat aega, pikendati komisjoni rakendusmäärusega (EL) 2016/1056 (12) toimeaine heakskiidu kehtivusaega kuupäevani, mil möödub kuus kuud kemikaaliameti riskihindamise komitee arvamuse kättesaamisest komisjoni poolt, kuid mitte kauemaks kui 31. detsembrini 2017. Selleks, et võtta arvesse uusi teaduslikke ja tehnilisi teadmisi, muudeti vahepeal komisjoni rakendusmäärusega (EL) 2016/1313 (13) toimeaine heakskiitmise tingimusi.

               (15)

               Kemikaaliameti riskihindamise komitee võttis oma arvamuse (14) vastu 15. märtsil 2017 ja edastas selle komisjonile 15. juunil 2017. Komisjon avaldas 28. juunil 2017Euroopa Liidu Teatajas teatise, (15) milles kinnitas arvamuse kättesaamise kuupäeva. Kemikaaliameti riskihindamise komitee järeldas oma arvamuses konsensuslikult, et praegu kättesaadava teabe põhjal ei ole põhjendatud ohuklassifikatsiooni alusel glüfosaadi klassifitseerimine kantserogeenseks aineks.

               (16)

               Toiduohutusamet osutas 2015. aasta oktoobri järelduses andmelüngale, et välistada ühes uuringus täheldatud võimalik endokriinne toime. Asjakohased andmed said kättesaadavaks liiga hilja selleks, et neid vastastikuses eksperdihinnangus arvesse võtta. Komisjon palus 27. septembril 2016 toiduohutusametil hinnata kõnealust täiendavat teavet. 7. septembril 2017 (16) esitas toiduohutusamet komisjonile oma järeldused glüfosaadi võimalike endokriinseid häireid põhjustavate omaduste kohta. Oma järeldustes kinnitas toiduohutusamet, et andmelünka on asjakohaselt käsitletud, sest toetudes kättesaadavale põhjalikule toksikoloogiavaldkonna andmebaasile näitavad olemasolevad tõendid, et glüfosaadil puuduvad endokriinseid häireid põhjustavad omadused, mis avalduvad östrogeenide, androgeenide, kilpnäärme ja steroidogeneesi toimemehhanismi kaudu. Kättesaadavad ökotoksikoloogilised uuringud ei ole vastuolus selle järeldusega.

               (17)

               Vähemalt ühe toimeainet glüfosaati sisaldava taimekaitsevahendi puhul on ühe või mitme iseloomuliku kasutusega seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Seega loetakse need heakskiitmise kriteeriumid täidetuks.

               (18)

               Seepärast on asjakohane glüfosaadi heakskiitu pikendada.

               (19)

               Kuigi toimeaine glüfosaadi kohta on juba olemas palju teavet, mille hindamisel on jõutud järelduseni, et toimeaine glüfosaadi heakskiitu tuleks pikendada, avaldatakse glüfosaadi kohta viimasel ajal erakordselt sageli täiendavat teavet võrreldes teiste toimeainetega. Seetõttu tuleks glüfosaadi heakskiidu kehtivusaja pikkuse puhul võtta arvesse võimalust, et teadus ja tehnoloogia arenevad kiiresti, ning pidada silmas ka asjaolu, et glüfosaat on liidus üks kõige laialdasemalt kasutatavaid herbitsiide.

               (20)

               Arvestades nimetatud asjaolusid ja muid põhjendustes osutatud õiguspäraseid tegureid ning pidades silmas vajadust tagada ohutuse ja kaitse kõrge tase, mis vastab liidus kohaldatavale kõrgele kaitsetasemele, siis on riskijuhtimise seisukohast lähtudes asjakohane pikendada glüfosaadi heakskiidu kehtivusaega viie aasta võrra, tagades, et muude toimeainetega võrreldes korraldatakse glüfosaadi uus hindamine esmajärjekorras.

               (21)

               Määruse (EÜ) nr 1107/2009 artikli 14 lõike 1 kohaselt ja kooskõlas kõnealuse määruse artikliga 6 ning teaduse ja tehnika arengut arvestades oleks vaja lisada teatavad tingimused ja piirangud.

               (22)

               Määruse (EÜ) nr 1107/2009 artikli 20 lõike 3 kohaselt ja koostoimes artikli 13 lõikega 4 tuleks rakendusmääruse (EL) nr 540/2011 lisa vastavalt muuta.

               (23)

               Võttes arvesse, et glüfosaadi praeguse heakskiidu kehtivusaeg lõpeb 15. detsembril 2017, tuleks käesolev määrus jõustada võimalikult kiiresti.

               (24)

               Käesolevat määrust tuleks kohaldada alates päevast, mis järgneb toimeaine glüfosaadi heakskiidu aegumiskuupäevale, millele on viidatud põhjenduses 3.

               (25)

               Alaline taime-, looma-, toidu- ja söödakomitee ei ole oma esimehe kehtestatud ajavahemiku jooksul arvamust avaldanud. Peeti vajalikuks rakendusakti olemasolu ning esimees esitas apellatsioonikomiteele täiendavaks aruteluks rakendusakti eelnõu. Käesoleva määrusega ette nähtud meetmed on kooskõlas apellatsioonikomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiidu pikendamine
   I lisas kirjeldatud toimeaine glüfosaadi heakskiitu pikendatakse vastavalt kõnealuses lisas sätestatud tingimustele.
   Artikkel 2
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse II lisale.
   Artikkel 3
   Jõustumine ja kohaldamise kuupäev
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse alates 16. detsembrist 2017.

      Käesolev määrus on tervikuna siduv ja vahetult kohaldatav kõikides liikmesriikides.
      Strasbourg, 12. detsember 2017

            Komisjoni nimel

            president

         Jean-Claude JUNCKER

      (1)  ELT L 309, 24.11.2009, lk 1.

      (2)  Komisjoni 20. novembri 2001. aasta direktiiv 2001/99/EÜ, millega muudetakse taimekaitsevahendite turuletoomist käsitleva nõukogu direktiivi 91/414/EMÜ I lisa toimeainete glüfosaadi ja metüültiofeensulfurooni lisamisega (EÜT L 304, 21.11.2001, lk 14).

      (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

      (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

      (5)  Komisjoni 7. detsembri 2010. aasta määrus (EL) nr 1141/2010, millega sätestatakse menetlus teise toimeainete rühma nõukogu direktiivi 91/414/EMÜ I lisasse kuulumise pikendamiseks ja kehtestatakse kõnealuste ainete loetelu (ELT L 322, 8.12.2010, lk 10).

      (6)  IARC, „Monographs on the Evaluation of Carcinogenic Risks to Humans“, Volume 112 (2015). Kättesaadav internetis: www.iarc.fr.

      (7)  EFSA (Euroopa Toiduohutusamet), 2015. „Conclusion on the peer review of the pesticide risk assessment of the active substance glyphosate“, EFSA Journal 2015;13(11):4302, 107 lk, doi:10.2903/j.efsa.2015.4302. Kättesaadav internetis: www.efsa.europa.eu.

      (8)  Euroopa Parlamendi 13. aprilli 2016. aasta resolutsioon komisjoni rakendusmääruse eelnõu kohta, millega uuendatakse toimeaine glüfosaadi heakskiitu vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse rakendusmääruse (EL) nr 540/2011 lisa (D044281/01 – 2016/2624(RSP)). Kättesaadav internetis: http://www.europarl.europa.eu/sides/getDoc.do?type=TA&reference=P8-TA-2016-0119&language=ET&ring=B8-2016-0439.

      (9)  Euroopa Parlamendi 24. oktoobri 2017. aasta resolutsioon komisjoni rakendusmääruse eelnõu kohta, millega uuendatakse toimeaine glüfosaadi heakskiitu vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse rakendusmääruse (EL) nr 540/2011 lisa (D053565-01 – 2017/2904(RSP). Kättesaadav internetis: http://www.europarl.europa.eu/sides/getDoc.do?type=TA&reference=P8-TA-2017-0395&language=ET&ring=B8-2017-0567.

      (10)  Komisjoni antud registreerimisnumber: ECI(2017)000002, kättesaadav internetis: http://ec.europa.eu/citizens-initiative/public/initiatives/successful/details/2017/000002?lg=et.

      (11)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).

      (12)  Komisjoni 29. juuni 2016. aasta rakendusmäärus (EL) 2016/1056, millega muudetakse rakendusmäärust (EL) nr 540/2011 seoses toimeaine glüfosaadi heakskiidu kehtivusaja pikendamisega (ELT L 173, 30.6.2016, lk 52).

      (13)  Komisjoni 1. augusti 2016. aasta rakendusmäärus (EL) 2016/1313, millega muudetakse rakendusmäärust (EL) nr 540/2011 seoses toimeaine glüfosaadi heakskiitmise tingimustega (ELT L 208, 2.8.2016, lk 1).

      (14)  Euroopa Kemikaaliamet (ECHA) (2017). „Opinion of the Committee for Risk Assessment proposing harmonised classification and labelling of glyphosate (ISO); N-(phosphonomethyl)glycine (EC Number: 213-997-4; CAS Number: 1071-83-6)“.

      (15)  Komisjoni teatis kuupäeva kohta, mil komisjon sai kätte Euroopa Kemikaaliameti riskihindamise komitee esitatud arvamuse glüfosaadi ühtlustatud klassifitseerimise ja ELi tasandil märgistamise kohta (ELT C 204, 28.6.2017, lk 5).

      (16)  EFSA (Euroopa Toiduohutusamet), 2017. „Conclusion on the peer review of the pesticide risk assessment of the potential endocrine disrupting properties of glyphosate“, EFSA Journal 2017;15(9):4979, 20 lk, https://doi.org/10.2903/j.efsa.2017.4979.

      I LISA

                  Tavanimetus,
                  identifitseerimisnumbrid

                  IUPACi nimetus

                  Puhtus (1)

                  Heakskiitmise kuupäev

                  Heakskiidu aegumine

                  Erisätted

                  Glüfosaat
                  CASi nr 1071-83-6
                  CIPACi nr 284

                     N-(fosfonometüül)glütsiin

                  ≥ 950 g/kg
                  Lisandid:
                  formaldehüüd, kuni 1 g/kg

                     N-nitrosoglüfosaat, kuni 1 mg/kg

                  16. detsember 2017

                  15. detsember 2022

                  Lubatud kasutada üksnes herbitsiidina.
                  Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse glüfosaadi kohta koostatud läbivaatamisaruande järeldusi, eriti selle I ja II liidet.
                  Üldhindamisel pööravad liikmesriigid erilist tähelepanu:

                              —

                              põhjavee kaitsele tundlikel aladel, eriti muude kui põllukultuuridega seotud kasutusvaldkondade puhul;

                              —

                              käitlejate ja hobikasutajate kaitsele;

                              —

                              maismaaselgroogsete ja sihtrühma mittekuuluvate maismaataimede kaitsele;

                              —

                              ohule, mis mõjutab elurikkust ning sihtrühma mittekuuluvate maismaa-lülijalgsete ja selgroogsete arvukust, võttes arvesse nende toitumisega seotud vastastikust toimet;

                              —

                              saagikoristuseelse kasutuse vastavusele headele põllumajandustavadele.

                        Vajaduse korral hõlmavad kasutustingimused riskivähendusmeetmete võtmist.
                  Liikmesriigid tagavad, et direktiivi 2009/128/EÜ artikli 12 punktis a loetletud spetsiifilistel aladel viiakse glüfosaati sisaldavate taimekaitsevahendite kasutamine miinimumini.
                  Liikmesriigid tagavad kaubanduslikult toodetud tehnilise materjali ja toksilisuse toimikutes kasutatud katsematerjali spetsifikatsioonide samaväärsuse.
                  Liikmesriigid tagavad, et glüfosaati sisaldavad taimekaitsevahendid ei sisalda muu koostisainena polüetoksüleeritud rasvamiini (CASi nr 61791-26-2).

         (1)  Täiendavad andmed toimeaine identifitseerimiseks ja määratlemiseks on esitatud läbivaatamisaruandes.

      II LISA
      Rakendusmääruse (EL) nr 540/2011 lisa muudetakse järgmiselt.

                  1)

                  A osast jäetakse välja kanne 25 glüfosaadi kohta;

                  2)

                  B osasse lisatakse järgmine kanne:

                              Tavanimetus,
                              identifitseerimisnumbrid

                              IUPACi nimetus

                              Puhtus (1)

                              Heakskiitmise kuupäev

                              Heakskiidu aegumine

                              Erisätted

                              „118

                              Glüfosaat
                              CASi nr 1071-83-6
                              CIPACi nr 284

                                 N-(fosfonometüül)glütsiin

                              ≥ 950 g/kg
                              Lisandid:
                              formaldehüüd, kuni 1 g/kg

                                 N-nitrosoglüfosaat, vähem kui 1 mg/kg

                              16. detsember 2017

                              15. detsember 2022

                              Lubatud kasutada üksnes herbitsiidina.
                              Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse glüfosaadi kohta koostatud läbivaatamisaruande järeldusi, eriti selle I ja II liidet.
                              Üldhindamisel pööravad liikmesriigid erilist tähelepanu:

                                          —

                                          põhjavee kaitsele tundlikel aladel, eriti muude kui põllukultuuridega seotud kasutusvaldkondade puhul;

                                          —

                                          käitlejate ja hobikasutajate kaitsele;

                                          —

                                          maismaaselgroogsete ja sihtrühma mittekuuluvate maismaataimede kaitsele;

                                          —

                                          ohule, mis mõjutab elurikkust ning sihtrühma mittekuuluvate maismaa-lülijalgsete ja selgroogsete arvukust, võttes arvesse nende toitumisega seotud vastastikust toimet;

                                          —

                                          saagikoristuseelse kasutuse vastavusele headele põllumajandustavadele.

                                    Vajaduse korral hõlmavad kasutustingimused riskivähendusmeetmete võtmist.
                              Liikmesriigid tagavad, et direktiivi 2009/128/EÜ artikli 12 punktis a loetletud spetsiifilistel aladel viiakse glüfosaati sisaldavate taimekaitsevahendite kasutamine miinimumini.
                              Liikmesriigid tagavad kaubanduslikult toodetud tehnilise materjali ja toksilisuse toimikutes kasutatud katsematerjali spetsifikatsioonide samaväärsuse.
                              Liikmesriigid tagavad, et glüfosaati sisaldavad taimekaitsevahendid ei sisalda muu koostisainena polüetoksüleeritud rasvamiini (CASi nr 61791-26-2).

         (1)  Täiendavad andmed toimeaine identifitseerimiseks ja määratlemiseks on esitatud läbivaatamisaruandes.“


title: Komisjoni rakendusmäärus (EL) 2017/2330, 14. detsember 2017, milles käsitletakse loa andmist raud(II)karbonaadi, raud(III)kloriidheksahüdraadi, raud(II)sulfaatmonohüdraadi, raud(II)sulfaatheptahüdraadi, raud(II)fumaraadi, aminohapete raud(II)kelaadi hüdraadi, valguhüdrolüsaatide raud(II)kelaadi ja glütsiini raud(II)kelaadi hüdraadi kasutamiseks kõigi loomaliikide söödalisandina ja rauddekstraani kasutamiseks põrsaste söödalisandina ning millega muudetakse määrusi (EÜ) nr 1334/2003 ja (EÜ) nr 479/2006 (EMPs kohaldatav tekst )

text:
               15.12.2017

               ET

               Euroopa Liidu Teataja

               L 333/41

         KOMISJONI RAKENDUSMÄÄRUS (EL) 2017/2330,
   14. detsember 2017,
   milles käsitletakse loa andmist raud(II)karbonaadi, raud(III)kloriidheksahüdraadi, raud(II)sulfaatmonohüdraadi, raud(II)sulfaatheptahüdraadi, raud(II)fumaraadi, aminohapete raud(II)kelaadi hüdraadi, valguhüdrolüsaatide raud(II)kelaadi ja glütsiini raud(II)kelaadi hüdraadi kasutamiseks kõigi loomaliikide söödalisandina ja rauddekstraani kasutamiseks põrsaste söödalisandina ning millega muudetakse määrusi (EÜ) nr 1334/2003 ja (EÜ) nr 479/2006
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
   ning arvestades järgmist:

               (1)

               Määruses (EÜ) nr 1831/2003 on sätestatud loomasöödas kasutatava söödalisandi loa taotlemise nõue ning sellise loa andmise alused ja kord. Kõnealuse määruse artikliga 10 on ette nähtud nõukogu direktiivi 70/524/EMÜ (2) alusel lubatud söödalisandite uuesti hindamine.

               (2)

               Rauaühendeid raud(III)kloriidheksahüdraati, raud(III)oksiidi, raud(II)karbonaati, aminohapete raud(II)kelaadi hüdraati, glütsiini raud(II)kelaadi hüdraati, raud(II)fumaraati, raud(II)sulfaatheptahüdraati ja raud(II)sulfaatmonohüdraati on tähtajatult lubatud kasutada komisjoni määrustega (EÜ) nr 1334/2003 (3) ja (EÜ) nr 479/2006 (4) kooskõlas direktiiviga 70/524/EMÜ. Vastavalt määruse (EÜ) nr 1831/2003 artikli 10 lõikele 1 kanti need ained olemasolevate toodetena hiljem söödalisandite registrisse.

               (3)

               Vastavalt määruse (EÜ) nr 1831/2003 artikli 10 lõikele 2 ja koostoimes kõnealuse määruse artikliga 7 on esitatud taotlused raud(III)kloriidheksahüdraadi, raud(III)oksiidi, raud(II)karbonaadi, aminohapete raud(II)kelaadi hüdraadi, glütsiini raud(II)kelaadi hüdraadi, raud(II)fumaraadi, raud(II)sulfaatheptahüdraadi ja raud(II)sulfaatmonohüdraadi uuesti hindamiseks kõikide loomaliikide söödalisandina. Kõnealuse määruse artikli 7 kohaselt on lisaks esitatud taotlus rauddekstraani kasutamiseks põrsaste söödalisandina. Taotlejad taotlesid kõnealuste söödalisandite liigitamist söödalisandite kategooriasse „toitainelised lisandid“. Taotlustele olid lisatud määruse (EÜ) nr 1831/2003 artikli 7 lõikes 3 nõutud üksikasjad ja dokumendid.

               (4)

               Teaduslikel põhjustel soovitas Euroopa Toiduohutusamet (edaspidi „toiduohutusamet“) oma 19. juuni 2013. aasta, (5)30. jaanuari 2014. aasta, (6)5. märtsi 2014. aasta, (7)28. aprilli 2014. aasta (8) ja 27. jaanuari 2016. aasta (9) arvamustes asendada võimaliku vääritimõistmise ärahoidmiseks varem inglise keeles raud(III) ja raud(II) kohta kasutatud nimetused uutega. Toiduohutusamet soovitas ka jaotada aminohapete raud(II)kelaadid nende keemiliste omaduste järgi kahte rühma: aminohapete raud(II)kelaadi hüdraat ja valguhüdrolüsaatide raud(II)kelaat.

               (5)

               Toiduohutusamet jõudis järeldusele, et kavandatud kasutustingimuste juures ei avalda raud(II)karbonaat, raud(II)kloriidheksahüdraat, raud(II)sulfaatmonohüdraat, raud(II)sulfaatheptahüdraat, raud(II)fumaraat, aminohapete raud(II)kelaadi hüdraat, valguhüdrolüsaatide raud(II)kelaat ja glütsiini raud(II)kelaadi hüdraat kahjulikku toimetloomatervisele, tarbijate ohutusele ega keskkonnale. Kuna kõikide raud(II)- ja raud(III)ühendite niklisisalduse tõttu võivad need ühendid ärritada hingamisteid, silmi ja nahka, tuleks kõnealuste söödalisandite ja neid sisaldavate eelsegude käitlemisel võtta asjakohased kaitsemeetmed, et hoida ära kasutajate ohutusega seotud probleemide tekkimist.

               (6)

               Oma 24. jaanuari 2017. aasta arvamuses (10) jõudis toiduohutusamet järeldusele, et kavandatud kasutustingimuste juures ei avalda rauddekstraan kahjulikku toimet loomatervisele, tarbijate ohutusele ega keskkonnale ning et asjakohaste kaitsemeetmete võtmise korral on see kasutajatele ohutu.

               (7)

               Toiduohutusamet järeldas veel, et raud(II)karbonaat, raud(II)kloriidheksahüdraat, raud(II)sulfaatmonohüdraat, raud(II)sulfaatheptahüdraat, raud(II)fumaraat, aminohapete raud(II)kelaadi hüdraat, valguhüdrolüsaatide raud(II)kelaat ja glütsiini raud(II)kelaadi hüdraat on tõhusad rauaallikad, kuid seejuures varieerub raud(II)karbonaadi biosaadavus märkimisväärselt ja seda peetakse raud(II)sulfaadi biosaadavusest väiksemaks. Toiduohutusameti hinnangul ei ole vaja kehtestada turustamisjärgse järelevalve erinõudeid. Toiduohutusamet kinnitas ka määruse (EÜ) nr 1831/2003 kohaselt asutatud referentlabori aruanded söödas sisalduvate söödalisandite analüüsimise meetodi kohta.

               (8)

               Raud(II)karbonaadi, raud(III)kloriidheksahüdraadi, raud(II)sulfaatmonohüdraadi, raud(II)sulfaatheptahüdraadi, raud(II)fumaraadi, aminohapete raud(II)kelaadi hüdraadi, valguhüdrolüsaatide raud(II)kelaadi ja glütsiini raud(II)kelaadi hüdraadi kõigi loomaliikide söödalisandina kasutamise ning rauddekstraani põrsaste söödalisandina kasutamise hindamisest nähtub, et määruse (EÜ) nr 1831/2003 artiklis 5 sätestatud tingimused loa andmiseks on täidetud, välja arvatud joogivee puhul. Seepärast tuleks anda luba kõnealuste ainete kasutamiseks käesoleva määruse lisas määratletud viisil; nende kasutamine joogivees tuleks keelata.

               (9)

               Käesoleva määrusega raud(III)kloriidheksahüdraadi, raud(II)karbonaadi, aminohapete raud(II)kelaadi hüdraadi, raud(II)fumaraadi, raud(II)sulfaatheptahüdraadi, raud(II)sulfaatmonohüdraadi ja glütsiini raud(II)kelaadi hüdraadi uuesti lubamise ja raud(III)oksiidi puhul loa andmisest keeldumise tulemusena tuleks kõnealuseid aineid käsitlevad kanded määrustest (EÜ) nr 479/2006 ja (EÜ) nr 1334/2003 välja jätta.

               (10)

               Kuna toiduohutusamet ei järeldanud oma 24. mai 2016. aasta arvamuses, (11) et raud(III)oksiid on sihtliikidele ohutu, tuleks kõnealune söödalisand ja seda sisaldav sööt võimalikult kiiresti turult kõrvaldada. Praktilistel kaalutlustel tuleks ette näha piiratud üleminekuperiood asjaomaste toodete turult kõrvaldamiseks, et ettevõtjad saaksid nõuetekohaselt järgida turult kõrvaldamise kohustust.

               (11)

               Kuna ohutusnõuetest ei tulene vajadust määrustega (EÜ) nr 1334/2003 ja (EÜ) nr 479/2006 lubatud raud(III)kloriidheksahüdraadi, raud(II)karbonaadi, aminohapete raud(II)kelaadi hüdraadi, glütsiini raud(II)kelaadi hüdraadi, raud(II)fumaraadi, raud(II)sulfaatheptahüdraadi ja raud(III)sulfaatmonohüdraadi loatingimuste muudatusi viivitamatult kohaldada, on asjakohane näha ette üleminekuperiood, et huvitatud isikud saaksid teha ettevalmistusi loa andmisest tulenevate uute nõuete täitmiseks.

               (12)

               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Loa andmine
   Lisas nimetatud aineid, mis kuuluvad söödalisandite kategooriasse „toitainelised lisandid“ ja funktsionaalrühma „mikroelementide ühendid“, lubatakse kasutada söödalisandina loomasöödas kõnealuses lisas esitatud tingimustel.
   Artikkel 2
   Kasutamise eritingimused
   Lisas nimetatud lubatud aineid, mis kuuluvad söödalisandite kategooriasse „toitainelised lisandid“ ja funktsionaalrühma „mikroelementide ühendid“, ei tohi kasutada joogivees.
   Artikkel 3
   Keelamine
   Käesolevaga keeldutakse loa andmisest raud(III)oksiidi kasutamiseks ning kõnealust ainet ei tohi enam toitainelise söödalisandina kasutada.
   Artikkel 4
   Määruse (EÜ) nr 1334/2003 muutmine
   Määruse (EÜ) nr 1334/2003 lisas jäetakse elementi raud (Fe) käsitlevast kandest E1 välja järgmised söödalisandid, nende keemilised valemid ja kirjeldused: „Raud(III)kloriid, heksahüdraat“; „Raud(II)karbonaat“; „Aminohappehüdraatide raud(II)kelaat“; „Raud(II)fumaraat“; „Raudsulfaat, heksahüdraat“; „Raudsulfaat, monohüdraat“ ning „Raud(III)oksiid“.
   Artikkel 5
   Määruse (EÜ) nr 479/2006 muutmine
   Määruse (EÜ) nr 479/2006 lisast jäetakse välja söödalisandit „2-valentse raua kelaat glütsiinhüdraadiga“ käsitlev kanne E1.
   Artikkel 6
   Üleminekumeetmed
   1.   Määrustega (EÜ) nr 1334/2003 ning (EÜ) nr 479/2006 lubatud raud(III)kloriidheksahüdraati, raud(II)karbonaati, aminohapete raud(II)kelaadi hüdraati, glütsiini raud(II)kelaadi hüdraati, raud(II)fumaraati, raud(II)sulfaatheptahüdraati, raud(III)oksiidi ja raud(II)sulfaatmonohüdraati ning kõnealuseid aineid sisaldavaid eelsegusid, mis on toodetud ja märgistatud enne 4. juulit 2018 kooskõlas enne 4. jaanuari 2018 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni.
   2.   Lõikes 1 osutatud aineid sisaldavaid söödamaterjale ja segasööta, mis on toodetud ja märgistatud enne 4. jaanuari 2019 kooskõlas enne 4. jaanuari 2018 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni, kui need on ette nähtud toiduloomadele.
   3.   Lõikes 1 osutatud aineid sisaldavaid söödamaterjale ja segasööta, mis on toodetud ja märgistatud enne 4. jaanuari 2020 kooskõlas enne 4. jaanuari 2018 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni, kui need on ette nähtud muudele loomadele kui toiduloomad.
   Artikkel 7
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. detsember 2017

            Komisjoni nimel

            president

         Jean-Claude JUNCKER

      (1)  ELT L 268, 18.10.2003, lk 29.

      (2)  Nõukogu 23. novembri 1970. aasta direktiiv 70/524/EMÜ söödalisandite kohta (EÜT L 270, 14.12.1970, lk 1).

      (3)  Komisjoni 25. juuli 2003. aasta määrus (EÜ) nr 1334/2003, millega muudetakse mitmete mikroelementide gruppi kuuluvate söödalisandite lubamistingimusi (ELT L 187, 26.7.2003, lk 11).

      (4)  Komisjoni 23. märtsi 2006. aasta määrus (EÜ) nr 479/2006 teatavate mikroelementide ühendite rühma kuuluvate söödalisandite kasutamise lubamise kohta (ELT L 86, 24.3.2006, lk 4).

      (5)  EFSA Journal 2013; 11(7): 3287.

      (6)  EFSA Journal 2014; 12(2): 3566.

      (7)  EFSA Journal 2014; 12(3): 3607.

      (8)  EFSA Journal 2015; 13(5): 4109.

      (9)  EFSA Journal 2016; 14(2): 4396.

      (10)  EFSA Journal 2017; 15(2): 4701.

      (11)  EFSA Journal 2016; 14(6): 4508.


title: Komisjoni rakendusmäärus (EL) 2017/2325, 14. detsember 2017, milles käsitletakse loa andmist vedelletsitiinide, hüdrolüüsitud letsitiinide ja õlivabade letsitiinide valmististe kasutamiseks kõikide loomaliikide söödalisandina ning millega muudetakse rakendusmäärust (EL) 2017/1007 (EMPs kohaldatav tekst )

text:
                  15.12.2017

                  ET

                  Euroopa Liidu Teataja

                  L 333/17

            KOMISJONI RAKENDUSMÄÄRUS (EL) 2017/2325,
      14. detsember 2017,
      milles käsitletakse loa andmist vedelletsitiinide, hüdrolüüsitud letsitiinide ja õlivabade letsitiinide valmististe kasutamiseks kõikide loomaliikide söödalisandina ning millega muudetakse rakendusmäärust (EL) 2017/1007
      (EMPs kohaldatav tekst)
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
      ning arvestades järgmist:

                  (1)

                  Määruses (EÜ) nr 1831/2003 on sätestatud loomasöödas kasutatava söödalisandi loa taotlemise nõue ning sellise loa andmise alused ja kord. Kõnealuse määruse artikliga 10 on ette nähtud nõukogu direktiivi 70/524/EMÜ (2) alusel lubatud söödalisandite uuesti hindamine.

                  (2)

                  Direktiivi 70/524/EMÜ alusel on antud tähtajatu luba letsitiinide kasutamiseks kõikide loomaliikide söödalisandina. Vastavalt määruse (EÜ) nr 1831/2003 artikli 10 lõike 1 punktile b kanti need söödalisandid olemasoleva tootena seejärel söödalisandite registrisse.

                  (3)

                  Vastavalt määruse (EÜ) nr 1831/2003 artikli 10 lõikele 2 on esitatud taotlus letsitiinivalmististe uuesti hindamiseks kõikide loomaliikide söödalisandina. Taotleja taotles kõnealuste söödalisandite liigitamist söödalisandite kategooriasse „tehnoloogilised lisandid“ ja funktsionaalrühma „emulgaatorid“. Taotlusele olid lisatud määruse (EÜ) nr 1831/2003 artikli 7 lõikes 3 nõutud üksikasjad ja dokumendid.

                  (4)

                  Euroopa Toiduohutusamet (edaspidi „amet“) jõudis oma 13. juuli 2016. aasta arvamuses (3) järeldusele, et kavandatud kasutustingimuste juures ei avalda kõnealused letsitiinide, hüdrolüüsitud letsitiinide ega õlivabade letsitiinide valmistised kahjulikku mõju loomade ja inimeste tervisele ega keskkonnale. Samuti jõudis amet järeldusele, et kõnealuseid valmistisi peetakse söödas emulgaatorina kasutamisel tõhusaks. Ameti hinnangul ei ole vaja kehtestada turustamisjärgse järelevalve erinõudeid. Amet kinnitas ka määrusega (EÜ) nr 1831/2003 asutatud referentlabori esitatud aruande söödas sisalduvate kõnealuste söödalisandite analüüsimise meetodite kohta.

                  (5)

                  Vedelletsitiinide, hüdrolüüsitud letsitiinide ja õlivabade letsitiinide hindamisest nähtub, et määruse (EÜ) nr 1831/2003 artiklis 5 sätestatud tingimused loa andmiseks on täidetud. Seepärast tuleks anda luba kõnealuste valmististe kasutamiseks vastavalt käesoleva määruse I lisas esitatud tingimustele.

                  (6)

                  Turumoonutuste ärahoidmiseks peetakse asjakohaseks ühtlustada letsitiinide, vedelletsitiinide, hüdrolüüsitud letsitiinide ja õlivabade letsitiinide omadused ja kasutustingimused ning seepärast tuleks komisjoni rakendusmäärust (EL) 2017/1007 (4) vastavalt muuta.

                  (7)

                  Kuna ohutusnõuetest ei tulene vajadust loa tingimuste muudatusi viivitamatult kohaldada, on asjakohane näha ette üleminekuperiood, et huvitatud isikud saaksid teha ettevalmistusi loa andmisest tulenevate uute nõuete täitmiseks.

                  (8)

                  Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

            ON VASTU VÕTNUD KÄESOLEVA MÄÄRUSE:
      Artikkel 1
      Loa andmine
      I lisas kirjeldatud söödalisandeid, mis kuuluvad söödalisandite kategooriasse „tehnoloogilised lisandid“ ja funktsionaalrühma „emulgaatorid“, lubatakse kasutada söödalisandina loomasöödas vastavalt lisas sätestatud tingimustele.
      Artikkel 2
      Määruse (EL) 2017/1007 muutmine
      Rakendusmääruse (EL) 2017/1007 lisa asendatakse käesoleva määruse II lisa tekstiga.
      Artikkel 3
      Üleminekumeetmed
      1.   I lisas kirjeldatud söödalisandeid ja neid sisaldavaid eelsegusid, mis on toodetud ja märgistatud enne 4. juulit 2018 kooskõlas enne 4. jaanuari 2018 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni.
      2.   I lisas kirjeldatud söödalisandeid sisaldavaid söödamaterjale ja segasööta, mis on toodetud ja märgistatud enne 4. jaanuari 2019 kooskõlas enne 4. jaanuari 2018 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni, kui need on ette nähtud toiduloomadele.
      3.   I lisas kirjeldatud söödalisandeid sisaldavaid söödamaterjale ja segasööta, mis on toodetud ja märgistatud enne 4. jaanuari 2020 kooskõlas enne 4. jaanuari 2018 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni, kui need on ette nähtud muudele loomadele kui toiduloomad.
      Artikkel 4
      Jõustumine
      Käesolev määrus jõustub kahekümnendal päeval pärast selle avaldamist Euroopa Liidu Teatajas.

         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 14. detsember 2017

               Komisjoni nimel

               president

            Jean-Claude JUNCKER

         (1)  ELT L 268, 18.10.2003, lk 29.

         (2)  Nõukogu 23. novembri 1970. aasta direktiiv 70/524/EMÜ söödalisandite kohta (EÜT L 270, 14.12.1970, lk 1).

         (3)  EFSA Journal 2016; 14(8):4561.

         (4)  Komisjoni 15. juuni 2017. aasta rakendusmäärus (EL) 2017/1007, milles käsitletakse loa andmist teatava letsitiinivalmistise kasutamiseks kõikide loomaliikide söödalisandina (ELT L 153, 16.6.2017, lk 13).

         I LISA

                     Söödalisandi identifitseerimisnumber

                     Loa hoidja

                     Söödalisand

                     Koostis, keemiline valem, kirjeldus, analüüsimeetod

                     Loomaliik või -kategooria

                     Vanuse ülempiir

                     Miinimumsisaldus

                     Maksimumsisaldus

                     Muud sätted

                     Loa kehtivusaja lõpp

                     Letsitiinisisaldus milligrammides 12 % niiskusesisaldusega täissööda kilogrammi kohta

                        Kategooria: tehnoloogilised lisandid. Funktsionaalrühm: emulgaatorid

                     1c322i

                     —

                     Vedelletsitiinid

                        Söödalisandi koostis

                     Letsitiinivalmistis:
                     fosfolipiide ≥ 48 %,
                     niiskusesisaldus ≤ 1 %
                     Vedelik

                        Toimeaine kirjeldus

                     Rapsiseemnetest, päevalillest ja/või sojaoast eraldatud vedelletsitiinid (CASi nr: 8002-43-5)

                        Analüüsimeetodid
                         (1)

                     Söödalisandi iseloomustamine:
                     komisjoni määrus (EL) nr 231/2012 (2) ja vastavad katsemeetodid ÜRO Toidu- ja Põllumajandusorganisatsiooni (FAO) ja Maailma Terviseorganisatsiooni (WHO) ühise lisaainete eksperdikomisjoni (JECFA) monograafias „Letsitiin“ (3)
                         (4)

                     Kõik loomaliigid

                     —

                     —

                     —

                     4. jaanuar 2028

                     1c322ii

                     Hüdrolüüsitud letsitiinid

                        Söödalisandi koostis

                     Hüdrolüüsitud letsitiinide valmistis:
                     fosfolipiide ≥ 44 %,
                     niiskusesisaldus ≤ 1 %
                     Vedelik

                        Toimeaine kirjeldus

                     Päevalillest ja/või sojaoast eraldatud hüdrolüüsitud vedelletsitiinid (CASi nr: 8002-43-5)

                        Analüüsimeetodid
                         (1)

                     Söödalisandi iseloomustamine:
                     komisjoni määrus (EL) nr 231/2012 (2) ja vastavad katsemeetodid ÜRO Toidu- ja Põllumajandusorganisatsiooni (FAO) ja Maailma Terviseorganisatsiooni (WHO) ühise lisaainete eksperdikomisjoni (JECFA) monograafias „Letsitiin“ (3)
                         (4)

                     Kõik loomaliigid

                     4. jaanuar 2028

                     1c322iii

                     —

                     Õlivabad letsitiinid

                        Söödalisandi koostis

                     Õlivabade letsitiinide valmistis, milles järgmiste ainete sisaldus on järgmine: fosfolipiide ≥ 75 %,
                     niiskusesisaldus ≤ 2 %
                     Tahkis

                        Toimeaine kirjeldus

                     Päevalillest ja/või sojaoast eraldatud ning lahustiga ekstraheerimise teel rasvatustatud tahked õlivabad letsitiinid (CASi nr: 8002-43-5)

                        Analüüsimeetodid
                         (1)

                     Söödalisandi iseloomustamine:
                     komisjoni määrus (EL) nr 231/2012 (2) ja vastavad katsemeetodid ÜRO Toidu- ja Põllumajandusorganisatsiooni (FAO) ja Maailma Terviseorganisatsiooni (WHO) ühise lisaainete eksperdikomisjoni (JECFA) monograafias „Letsitiin“ (3)
                         (4)

                     Kõik loomaliigid

                     —

                     —

                     —

                     4. jaanuar 2028

            (1)  Analüüsimeetodite üksikasjad on kättesaadavad referentlabori veebisaidil aadressil https://ec.europa.eu/jrc/en/eurl/feed-additives/evaluation-reports.

            (2)  Komisjoni 9. märtsi 2012. aasta määrus (EL) nr 231/2012, millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid (ELT L 83, 22.3.2012, lk 1).

            (3)  FAO JEFCA väljaande „Combined Compendium of Food Additive Specifications“ („Toidu lisaainete spetsifikatsioonide koondkogumik“) monograafia nr 4 „Lecithin“ („Letsitiin“) (2007): http://www.fao.org/ag/agn/jecfa-additives/specs/monograph4/additive-250-m4.pdf.

            (4)  FAO JEFCA väljaande „Combined Compendium of Food Additive Specifications“ 4. köide „Analytical methods, test procedures and laboratory solutions used by and referenced in the food additive specifications“ („Toidu lisaainete spetsifikatsioonides osutatud ja nende puhul kasutatavad analüüsi- ja katsemeetodid ning laboratoorsed lahused“): http://www.fao.org/docrep/009/a0691e/a0691e00.htm.

         II LISA
         „
               LISA

                           Söödalisandi identifitseerimisnumber

                           Loa hoidja

                           Söödalisand

                           Koostis, keemiline valem, kirjeldus, analüüsimeetod

                           Loomaliik või -kategooria

                           Vanuse ülempiir

                           Miinimumsisaldus

                           Maksimumsisaldus

                           Muud sätted

                           Loa kehtivusaja lõpp

                           Letsitiinisisaldus milligrammides 12 % niiskusesisaldusega täissööda kilogrammi kohta

                              Kategooria: tehnoloogilised lisandid. Funktsionaalrühm: emulgaatorid

                           1c322

                           —

                           Letsitiinid

                              Söödalisandi koostis

                           Letsitiinivalmistis, milles järgmiste ainete sisaldus on järgmine:

                                       —

                                       fosfolipiide ≥ 18 %,

                                       —

                                       lüsofosfolipiide ≥ 11 %,

                                 niiskusesisaldus ≤ 1 %

                              Toimeaine kirjeldus

                           Sojaoast eraldatud letsitiinid (CASi nr: 8002-43-5)

                              Analüüsimeetodid
                               (1)

                           Söödalisandi iseloomustamine:
                           komisjoni määrus (EL) nr 231/2012 (2) ja vastavad katsemeetodid ÜRO Toidu- ja Põllumajandusorganisatsiooni (FAO) ja Maailma Terviseorganisatsiooni (WHO) ühise lisaainete eksperdikomisjoni (JECFA) monograafias „Letsitiin“ (3)
                               (4)

                           Kõik loomaliigid

                           —

                           —

                           —

                           —

                           6. juuli 2027

                     “

            (1)  Analüüsimeetodite üksikasjad on kättesaadavad referentlabori veebisaidil aadressil https://ec.europa.eu/jrc/en/eurl/feed-additives/evaluation-reports.

            (2)  Komisjoni 9. märtsi 2012. aasta määrus (EL) nr 231/2012, millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid (ELT L 83, 22.3.2012, lk 1).

            (3)  FAO JEFCA väljaande „Combined Compendium of Food Additive Specifications“ („Toidu lisaainete spetsifikatsioonide koondkogumik“) monograafia nr 4 „Lecithin“ („Letsitiin“) (2007): http://www.fao.org/ag/agn/jecfa-additives/specs/monograph4/additive-250-m4.pdf.

            (4)  FAO JEFCA väljaande „Combined Compendium of Food Additive Specifications“ 4. köide „Analytical methods, test procedures and laboratory solutions used by and referenced in the food additive specifications“ („Toidu lisaainete spetsifikatsioonides osutatud ja nende puhul kasutatavad analüüsi- ja katsemeetodid ning laboratoorsed lahused“): http://www.fao.org/docrep/009/a0691e/a0691e00.htm.


title: Komisjoni rakendusmäärus (EL) 2017/2326, 14. detsember 2017, millega kiidetakse heaks olemasoleva toimeaine imiprotriini kasutamine tooteliiki 18 kuuluvates biotsiidides (EMPs kohaldatav tekst )

text:
               15.12.2017

               ET

               Euroopa Liidu Teataja

               L 333/22

         KOMISJONI RAKENDUSMÄÄRUS (EL) 2017/2326,
   14. detsember 2017,
   millega kiidetakse heaks olemasoleva toimeaine imiprotriini kasutamine tooteliiki 18 kuuluvates biotsiidides
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 89 lõike 1 kolmandat lõiku,
   ning arvestades järgmist:

               (1)

               Komisjoni delegeeritud määrusega (EL) nr 1062/2014 (2) on kehtestatud loetelu olemasolevatest toimeainetest, mida tuleb hinnata seoses nende võimaliku heakskiitmisega biotsiidides kasutamiseks. Imiprotriin kuulub sellesse loetelusse.

               (2)

               Imiprotriini on hinnatud kasutamiseks määruse (EL) nr 528/2012 V lisas kirjeldatud tooteliiki 18 (insektitsiidid, akaritsiidid ja tooted muude lülijalgsete tõrjeks) kuuluvates toodetes.

               (3)

               Hindavaks pädevaks asutuseks määratud Ühendkuningriik esitas 20. juulil 2016 hindamisaruande ja oma soovitused.

               (4)

               Kooskõlas komisjoni delegeeritud määruse (EL) nr 1062/2014 artikli 7 lõikega 2 sõnastas biotsiidikomitee 27. juunil 2017 Euroopa Kemikaaliameti arvamuse, võttes arvesse taotlust hinnanud pädeva asutuse järeldusi.

               (5)

               Kõnealuse arvamuse kohaselt vastavad tooteliiki 18 kuuluvad biotsiidid, mis sisaldavad imiprotriini, eeldatavasti määruse (EL) nr 528/2012 artikli 19 lõike 1 punkti b kriteeriumidele, kui on täidetud teatavad selle toimeaine kasutamist reguleerivad nõuded ja tingimused.

               (6)

               Seepärast on asjakohane kiita heaks imiprotriini kasutamine tooteliiki 18 kuuluvates biotsiidides, kui teatavad nõuded ja tingimused on täidetud.

               (7)

               Enne toimeaine heakskiitmist tuleks ette näha mõistlik ajavahemik, et huvitatud isikud saaksid võtta vajalikud meetmed, et valmistuda uute nõuete täitmiseks.

               (8)

               Käesoleva määrusega ette nähtud meetmed on kooskõlas alalise biotsiidikomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Kiidetakse heaks toimeaine imiprotriini kasutamine tooteliiki 18 kuuluvates biotsiidides kooskõlas lisas sätestatud nõuete ja tingimustega.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. detsember 2017

            Komisjoni nimel

            president

         Jean-Claude JUNCKER

      (1)  ELT L 167, 27.6.2012, lk 1.

      (2)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).

      LISA

                  Üldnimetus

                  IUPACi nimetus
                  Identifitseerimisnumbrid

                  Toimeaine minimaalne puhtusaste (1)

                  Heakskiitmise kuupäev

                  Heakskiidu aegumise kuupäev

                  Tooteliik

                  Eritingimused

                  Imiprotriin

                  IUPACi nimetus:
                  reaktsioonimass: 2,5-diokso-3-prop-2-ünüülimidasolidiin-1-üülmetüül (1R)-cis-2,2-dimetüül-3-(2-metüülprop-1-enüül)tsüklopropaankarboksülaat; 2,5-diokso-3-prop-2-ünüülimidasolidiin-1-üülmetüül (1R)-trans-2,2-dimetüül-3-(2-metüülprop-1-enüül)tsüklopropaankarboksülaat;
                  EÜ nr: 428–790-6
                  CASi nr: 72963-72–5

                  ≥ 870 g/kg

                  1. juuli 2019

                  30. juuni 2029

                  18

                  Biotsiididele loa andmisel kohaldatakse järgmisi tingimusi:

                              1)

                              toote hindamisel pööratakse erilist tähelepanu loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud.

                              2)

                              Pidades silmas hinnatud kasutusviiside puhul kindlaks tehtud riske, tuleb toote hindamisel pöörata erilist tähelepanu pinnaveele, setetele ja pinnasele selliste toodete puhul, mida kasutatakse sisetingimustes pindadele pihustamiseks.

                              3)

                              Toodete puhul, millest võib tekkida jääke toidus või söödas, tuleb kontrollida, kas on vaja kehtestada uued või muudetud jääkide piirnormid vastavalt Euroopa Parlamendi ja nõukogu määrusele (EÜ) nr 470/2009 (2) või Euroopa Parlamendi ja nõukogu määrusele (EÜ) nr 396/2005, (3) ning võtta asjakohased riskivähendamismeetmed, mis tagavad, et kohaldatavaid jääkide piirnorme ei ületataks.

         (1)  Selles veerus esitatud puhtusaste on minimaalne puhtusaste, mille juures toimeainet hinnati. Turule lastud tootes võib olla sama või erineva puhtusastmega toimeaine, kui on tõendatud, et see on tehniliselt samaväärne hinnatud toimeainega.

         (2)  Euroopa Parlamendi ja nõukogu 6. mai 2009. aasta määrus (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004 (ELT L 152, 16.6.2009, lk 11).

         (3)  Euroopa Parlamendi ja nõukogu 23. veebruari 2005. aasta määrus (EÜ) nr 396/2005, taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).


title: Komisjoni rakendusmäärus (EL) 2017/2327, 14. detsember 2017, millega kiidetakse heaks toimeaine 2-metüül-1,2-bensisotiasool-3(2H)-ooni kasutamine tooteliiki 6 kuuluvates biotsiidides (EMPs kohaldatav tekst )

text:
               15.12.2017

               ET

               Euroopa Liidu Teataja

               L 333/25

         KOMISJONI RAKENDUSMÄÄRUS (EL) 2017/2327,
   14. detsember 2017,
   millega kiidetakse heaks toimeaine 2-metüül-1,2-bensisotiasool-3(2H)-ooni kasutamine tooteliiki 6 kuuluvates biotsiidides
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 90 lõiget 2,
   ning arvestades järgmist:

               (1)

               Poola sai 26. novembril 2009 Euroopa Parlamendi ja nõukogu direktiivi 98/8/EÜ (2) artikli 11 lõike 1 kohase taotluse toimeaine 2-metüül-1,2-bensisotiasool-3(2H)-ooni lisamiseks nimetatud direktiivi I lisasse selle kasutamiseks toodetes, mis kuuluvad kõnealuse direktiivi V lisas määratletud tooteliiki 6 (suletud nõudes kasutatavad konservandid); nimetatud tooteliik vastab määruse (EL) nr 528/2012 V lisas määratletud tooteliigile 6.

               (2)

               Poola esitas 24. märtsil 2016 hindamisaruande koos oma soovitustega vastavalt määruse (EL) nr 528/2012 artikli 90 lõikele 2.

               (3)

               27. juunil 2017 sõnastas biotsiidikomitee Euroopa Kemikaaliameti arvamuse, võttes arvesse taotlust hinnanud pädeva asutuse järeldusi.

               (4)

               Kõnealuse arvamuse kohaselt vastavad tooteliiki 6 kuuluvad 2-metüül-1,2-bensisotiasool-3(2H)-ooni sisaldavad biotsiidid eeldatavalt määruse (EL) nr 528/2012 artikli 19 lõike 1 punkti b nõuetele, kui on täidetud teatavad selliste biotsiidide kasutamist reguleerivad nõuded ja tingimused.

               (5)

               Seepärast on asjakohane kiita heaks 2-metüül-1,2-bensisotiasool-3(2H)-ooni kasutamine tooteliiki 6 kuuluvates biotsiidides, kui on täidetud teatavad nõuded ja tingimused.

               (6)

               Kuna 2-metüül-1,2-bensisotiasool-3(2H)-oon vastab Euroopa Parlamendi ja nõukogu määruse (EÜ) nr 1272/2008 (3) I lisa punktis 3.4.2.2.1.2 esitatud kriteeriumidele, mille alusel see liigitatakse nahka sensibiliseerivate ainete 1A-alamkategooriasse (tugevad sensibilisaatorid), tuleks 2-metüül-1,2-bensisotiasool-3(2H)-ooniga töödeldud või seda sisaldavad töödeldud tooted turulelaskmisel asjakohaselt märgistada.

               (7)

               Enne toimeaine heakskiitmist tuleks ette näha mõistlik ajavahemik, et huvitatud isikud saaksid võtta vajalikud meetmed, et valmistuda uute nõuete täitmiseks.

               (8)

               Käesoleva määrusega ette nähtud meetmed on kooskõlas alalise biotsiidikomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Kiidetakse heaks 2-metüül-1,2-bensisotiasool-3(2H)-ooni toimeainena kasutamine tooteliiki 6 kuuluvates biotsiidides vastavalt lisas esitatud nõuetele ja tingimustele.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. detsember 2017

            Komisjoni nimel

            president

         Jean-Claude JUNCKER

      (1)  ELT L 167, 27.6.2012, lk 1.

      (2)  Euroopa Parlamendi ja nõukogu 16. veebruari 1998. aasta direktiiv 98/8/EÜ, mis käsitleb biotsiidide turuleviimist (EÜT L 123, 24.4.1998, lk 1).

      (3)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).

      LISA

                  Üldnimetus

                  IUPACi nimetus
                  Identifitseerimisnumbrid

                  Toimeaine minimaalne puhtusaste (1)

                  Heakskiitmise kuupäev

                  Heakskiidu aegumise kuupäev

                  Tooteliik

                  Eritingimused

                  2-metüül-1,2-bensisotiasool-3(2H)-oon
                  (MBIT)

                  IUPACi nimetus:
                  2-metüül-1,2-bensisotiasool-3(2H)-oon
                  EÜ nr: puudub
                  CASi nr: 2527-66–4

                  ≥ 997 g/kg

                  1. juuli 2018

                  30. juuni 2028

                  6

                  Biotsiididele loa andmisel kohaldatakse järgmisi tingimusi:

                              1)

                              toote hindamisel pööratakse erilist tähelepanu loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud.

                              2)

                              Pidades silmas hinnatud kasutusviiside puhul kindlaks tehtud riske, tuleb toote hindamisel pöörata erilist tähelepanu:

                                          a)

                                          kutselistele kasutajatele;

                                          b)

                                          pinnaveele ja põhjaveele, kui konservandiga säilitatavat värvi ja kipsi kasutatakse välitingimustes, ning konservandiga säilitatavate vedelike kasutamisele paberi, tekstiili või naha tootmises.

                        Töödeldud toodete turulelaskmisel kohaldatakse järgmist tingimust:
                  2-metüül-1,2-bensisotiasool-3(2H)-ooniga töödeldud või seda sisaldava töödeldud toote turulelaskmise eest vastutav isik tagab, et sellise töödeldud toote märgisele on kantud määruse (EL) nr 528/2012 artikli 58 lõike 3 teises lõigus loetletud teave.

         (1)  Selles veerus esitatud puhtusaste on minimaalne puhtusaste, mille juures toimeainet hinnati. Turule lastud tootes võib olla sama või erineva puhtusastmega toimeaine, kui on tõendatud, et see on tehniliselt samaväärne hinnatud toimeainega.


title: Komisjoni rakendusmäärus (EL) 2017/2349, 15. detsember 2017, millega muudetakse rakendusmäärust (EL) 2016/2080 hankemenetluse teel müüdud lõssipulbri lattu saabumise kuupäeva osas

text:
               16.12.2017

               ET

               Euroopa Liidu Teataja

               L 336/22

         KOMISJONI RAKENDUSMÄÄRUS (EL) 2017/2349,
   15. detsember 2017,
   millega muudetakse rakendusmäärust (EL) 2016/2080 hankemenetluse teel müüdud lõssipulbri lattu saabumise kuupäeva osas
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (1),
   võttes arvesse komisjoni 18. mai 2016. aasta rakendusmäärust (EL) 2016/1240, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad riikliku sekkumise ja eraladustamistoetuse osas, (2) eriti selle artiklit 28,
   ning arvestades järgmist:

               (1)

               Selleks et määrata kindlaks komisjoni rakendusmäärusega (EL) 2016/2080 (3) avatud hankemenetlusega hõlmatud lõssipulbri kogus, on kõnealuse määruse artiklis 1 sätestatud tähtaeg, enne mida peab lõssipulber olema saadetud riiklikku lattu.

               (2)

               Arvestades hindade taastumisest tingitud praegust olukorda piima- ja piimatooteturul ning suuri sekkumisvarusid, on asjakohane teha kättesaadavaks täiendav kogus lõssipulbrit, muutes selle lattu saabumise tähtaega.

               (3)

               Seepärast tuleks rakendusmäärust (EL) 2016/2080 vastavalt muuta.

               (4)

               Selleks et teha lõssipulber viivitamata müügiks kättesaadavaks, peaks käesolev määrus jõustuma järgmisel päeval pärast selle avaldamist Euroopa Liidu Teatajas.

               (5)

               Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) 2016/2080 artiklis 1 asendatakse kuupäev „1. novembrit 2015“ kuupäevaga „1. aprilli 2016“.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 15. detsember 2017

            Komisjoni nimel

            presidendi eest

            komisjoni liige

         Phil HOGAN

      (1)  ELT L 347, 20.12.2013, lk 671.

      (2)  ELT L 206, 30.7.2016, lk 71.

      (3)  Komisjoni 25. novembri 2016. aasta rakendusmäärus (EL) 2016/2080, millega avatakse lõssipulbri müük hankemenetluse teel (ELT L 321, 29.11.2016, lk 45).


title: Komisjoni rakendusmäärus (EL) 2017/2362, 5. detsember 2017, millega registreeritakse kaitstud päritolunimetuste ja kaitstud geograafiliste tähiste registris nimetus („Lenticchia di Altamura“ (KGT))

text:
               19.12.2017

               ET

               Euroopa Liidu Teataja

               L 337/15

         KOMISJONI RAKENDUSMÄÄRUS (EL) 2017/2362,
   5. detsember 2017,
   millega registreeritakse kaitstud päritolunimetuste ja kaitstud geograafiliste tähiste registris nimetus („Lenticchia di Altamura“ (KGT))
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
   ning arvestades järgmist:

               (1)

               Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Itaalia taotlus registreerida nimetus „Lenticchia di Altamura“ (2).

               (2)

               Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Lenticchia di Altamura“ registreerida,

         ON VASTU VÕTNUD KÄESOLEVA MÄÄRUSE:
   Artikkel 1
   Nimetus „Lenticchia di Altamura“ (KGT) registreeritakse.
   Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 1.6 „puuviljad, köögiviljad ja teraviljad töötlemata ja töödeldud kujul“ kuuluva tootena.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 5. detsember 2017

            Komisjoni nimel

            presidendi eest

            komisjoni liige

         Phil HOGAN

      (1)  ELT L 343, 14.12.2012, lk 1.

      (2)  ELT C 280, 24.8.2017, lk 4.

      (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).


title: Komisjoni rakendusmäärus (EL) 2017/2363, 6. detsember 2017, millega registreeritakse kaitstud päritolunimetuste ja kaitstud geograafiliste tähiste registris nimetus [„Μελεκούνι“ (Melekouni) (KGT)]

text:
               19.12.2017

               ET

               Euroopa Liidu Teataja

               L 337/16

         KOMISJONI RAKENDUSMÄÄRUS (EL) 2017/2363,
   6. detsember 2017,
   millega registreeritakse kaitstud päritolunimetuste ja kaitstud geograafiliste tähiste registris nimetus [„Μελεκούνι“ (Melekouni) (KGT)]
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
   ning arvestades järgmist:

               (1)

               Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Kreeka taotlus registreerida nimetus „Μελεκούνι“ (Melekouni) (2).

               (2)

               Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Μελεκούνι“ (Melekouni) registreerida,

         ON VASTU VÕTNUD KÄESOLEVA MÄÄRUSE:
   Artikkel 1
   Nimetus „Μελεκούνι“ (Melekouni) (KGT) registreeritakse.
   Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 2.3 „leib, valikpagaritooted, koogid, kondiitritooted, küpsised ja muud pagaritooted“ kuuluva tootena.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 6. detsember 2017

            Komisjoni nimel

            presidendi eest

            komisjoni liige

         Phil HOGAN

      (1)  ELT L 343, 14.12.2012, lk 1.

      (2)  ELT C 280, 24.8.2017, lk 7.

      (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).


title: Komisjoni rakendusmäärus (EL) 2017/2369, 18. detsember 2017, millega muudetakse rakendusmäärust (EL) nr 743/2013 (millega kehtestatakse kaitsemeetmed inimtoiduks ette nähtud kahepoolmeliste molluskite impordi kohta Türgist) selle kohaldamisaja osas (EMPs kohaldatav tekst )

text:
               19.12.2017

               ET

               Euroopa Liidu Teataja

               L 337/26

         KOMISJONI RAKENDUSMÄÄRUS (EL) 2017/2369,
   18. detsember 2017,
   millega muudetakse rakendusmäärust (EL) nr 743/2013 (millega kehtestatakse kaitsemeetmed inimtoiduks ette nähtud kahepoolmeliste molluskite impordi kohta Türgist) selle kohaldamisaja osas
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (1) eriti selle artikli 22 lõiget 6,
   ning arvestades järgmist:

               (1)

               Komisjoni rakendusmäärus (EL) nr 743/2013 (2) võeti vastu seetõttu, et komisjoni audititalituse auditite käigus avastati Türgis puudusi liitu eksportimiseks ette nähtud kahepoolmeliste molluskite tootmise ametliku kontrolli tegemises ja liikmesriigid teatasid nõuetele mittevastavatest Türgi päritoluga kahepoolmeliste molluskite saadetistest, mis ei vastanud Euroopa Liidu mikrobioloogilistele standarditele.

               (2)

               2015. aasta septembris toimunud komisjoni audititalituse viimase auditi käigus tuvastati, et liitu eksportimiseks ette nähtud kahepoolmeliste molluskite kontrollimises esineb ikka veel suuri puudusi. Türgi ametiasutused esitasid teabe kõnealuste puuduste kõrvaldamiseks võetavate parandusmeetmete kohta. Mõned neist puudustest (nt laborite toimimine) on endiselt alles.

               (3)

               Asjaomaste toodete laadi tõttu tuleks rakendusmääruse (EL) nr 743/2013 kohaldamisaega muuta, kuni on saadud piisavad tagatised ja liikmesriikide tehtud analüüsidega on tõendatud partiide vastavus ning järelaudit kinnitab, et meetmed võib tühistada.

               (4)

               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 743/2013 artikli 5 teises lõigus asendatakse kuupäev „31. detsember 2017“ kuupäevaga „31. detsember 2021“.
   Artikkel 2
   Käesolev määrus jõustub kolmandal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18. detsember 2017

            Komisjoni nimel

            president

         Jean-Claude JUNCKER

      (1)  EÜT L 24, 30.1.1998, lk 9.

      (2)  Komisjoni 31. juuli 2013. aasta rakendusmäärus (EL) nr 743/2013, millega kehtestatakse kaitsemeetmed inimtoiduks ette nähtud kahepoolmeliste molluskite impordi kohta Türgist (ELT L 205, 1.8.2013, lk 1).


title: Komisjoni rakendusmäärus (EL) 2017/2386, 19. detsember 2017, millega kehtestatakse jaotuskoefitsient kogustele, mille kohta on esitatud ajavahemikul 1. kuni 7. detsembrini 2017 impordilitsentsitaotlused, ja määratakse kindlaks kogused, mis lisatakse määruse (EÜ) nr 1385/2007 alusel kodulinnulihasektoris avatud tariifikvootide raames alaperioodiks 1. aprillist kuni 30. juunini 2018 kehtestatud kogustele

text:
               20.12.2017

               ET

               Euroopa Liidu Teataja

               L 340/43

         KOMISJONI RAKENDUSMÄÄRUS (EL) 2017/2386,
   19. detsember 2017,
   millega kehtestatakse jaotuskoefitsient kogustele, mille kohta on esitatud ajavahemikul 1. kuni 7. detsembrini 2017 impordilitsentsitaotlused, ja määratakse kindlaks kogused, mis lisatakse määruse (EÜ) nr 1385/2007 alusel kodulinnulihasektoris avatud tariifikvootide raames alaperioodiks 1. aprillist kuni 30. juunini 2018 kehtestatud kogustele
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 188,
   ning arvestades järgmist:

               (1)

               Komisjoni määrusega (EÜ) nr 1385/2007 (2) on avatud aastased tariifikvoodid kodulinnulihasektori toodete importimiseks.

               (2)

               Ajavahemikul 1. kuni 7. detsembrini 2017 esitatud impordilitsentsitaotlustega hõlmatud kogused alaperioodiks 1. jaanuarist kuni 31. märtsini 2018 on suuremad kui teatavate kvootide all saada olevad kogused. Seega tuleks kindlaks määrata, kui palju impordilitsentse võib välja anda, samuti tuleks määrata kindlaks taotletud koguse suhtes kohaldatav jaotuskoefitsient, mis on arvutatud vastavalt komisjoni määruse (EÜ) nr 1301/2006 (3) artikli 7 lõikele 2.

               (3)

               Ajavahemikul 1. kuni 7. detsembrini 2017 esitatud impordilitsentsitaotlustega hõlmatud kogused alaperioodiks 1. jaanuarist kuni 31. märtsini 2018 on väiksemad kui teatavate kvootide all saada olevad kogused. Seetõttu tuleks kindlaks määrata kogused, millele taotlusi ei esitatud, ning lisada need järgmiseks kvoodi alaperioodiks kehtestatud kogustele.

               (4)

               Meetme tõhususe tagamiseks peaks käesolev määrus jõustuma selle Euroopa Liidu Teatajas avaldamise päeval,

         ON VASTU VÕTNUD KÄESOLEVA MÄÄRUSE:
   Artikkel 1
   1.   Määruse (EÜ) nr 1385/2007 kohaselt esitatud impordilitsentsitaotlustega hõlmatud kogused alaperioodiks 1. jaanuarist kuni 31. märtsini 2018 korrutatakse käesoleva määruse lisas esitatud jaotuskoefitsientidega.
   2.   Kogused, mille kohta ei ole esitatud impordilitsentsitaotlusi vastavalt määrusele (EÜ) nr 1385/2007 ja mis lisatakse alaperioodile 1. aprillist kuni 30. juunini 2018, on esitatud käesoleva määruse lisas.
   Artikkel 2
   Käesolev määrus jõustub selle Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 19. detsember 2017

            Komisjoni nimel

            presidendi eest

            põllumajanduse ja maaelu arengu peadirektoraadi

            peadirektor

         Jerzy PLEWA

      (1)  ELT L 347, 20.12.2013, lk 671.

      (2)  Komisjoni 26. novembri 2007. aasta määrus (EÜ) nr 1385/2007, milles sätestatakse nõukogu määruse (EÜ) nr 774/94 rakenduseeskirjad kodulinnulihasektoris teatavate ühenduse tariifikvootide avamise ja haldamise puhul (ELT L 309, 27.11.2007, lk 47).

      (3)  Komisjoni 31. augusti 2006. aasta määrus (EÜ) nr 1301/2006, millega kehtestatakse ühised eeskirjad, et hallata põllumajandussaaduste ja -toodete imporditariifikvoote, mille suhtes kohaldatakse impordilitsentside süsteemi (ELT L 238, 1.9.2006, lk 13).

      LISA

                  Järjekorranumber

                  Jaotuskoefitsient – alaperioodiks 1. jaanuarist kuni 31. märtsini 2018 esitatud taotlused
                  (%)

                  Taotlemata kogused, mis lisatakse alaperioodiks 1. aprillist kuni 30. juunini 2018 saada olevatele kogustele
                  (kg)

                  09.4410

                  0,121815

                  —

                  09.4411

                  0,124054

                  —

                  09.4412

                  0,124223

                  —

                  09.4420

                  4,646057

                  —

                  09.4421

                  —

                  175 000

                  09.4422

                  0,803288

                  —